Det skal give en mere fleksibel togtrafik og betydeligt færre forsinkelser for passagererne, fortæller områdechef for signalprogrammet i Banedanmark, Janus Steen Møller.

- Vi får færre komponenter, der kan gå i stykker, og færre kabler der kan blive revet over, og det gør, at vi vil få et nyt system, som er mere robust og har færre fejl, siger han.

Faktisk mener Banedanmark, at man kan undgå omkring 50 procent af de fejl, der i dag giver forsinkelser i togene.

Lang ventetid for resten af landet

For trafikleder Lars Klitlund Jensen er det både glædeligt og en smule vemodigt, at det gamle signalsystem nu går på pension.

Han har været på stationen i Hjørring siden sidst i 70'erne, men fremover skal togtrafikken overvejende ledes fra Aalborg, hvor han også selv skal oplæres i det nye signalsystem.

- Det har været et hyggeligt sted at være, og man kan stole på, at det virker, og at sikkerheden er i orden, siger Lars Klitlund Jensen.

Læs også : Efter brud på DSBs monopol: Flere togpendlere i Nordjylland

Da der i løbet af årene er kommet computerteknik og nyt kommunikationsgrej til, mener han, at man har gjort, hvad man kunne, for at holde systemet kørende.

- Et museum vil jeg ikke kalde det. Det har været en blanding af nyt og gammelt, siger han.